Skoler bruger millioner på interaktive tavler - og får dårligere undervisning

Interaktive tavler indbyder til en forkert måde at undervise på - og virker ikke efter hensigten. Spar millionerne og køb en projektor i stedet, lyder rådet fra ekspert.

Danske kommuner har kastet millioner af kroner efter interaktive tavler, der skal væbne lærerne i kampen om de digitale indfødtes opmærksomhed.

Men i virkeligheden kunne skolerne nøjes med en computer og en projektor. For en undersøgelse fra Professionshøjskolen UCC afslører, at interaktive tavler ikke er specielt egnede til undervisning. Tværtimod indbyder tavlerne til en gammeldags undervisningsform.

»Den interaktive tavle har sine begrænsninger. Den inviterer umiddelbart til en måde at undervise på, som er forelæsningsorienteret forstået på den måde, at lærerne ofte planlægger et forløb til tavlen hjemmefra og fremviser det for eleverne,« siger Ann-Thérèse Arstorp til Version2.

Hun arbejder i øjeblikket på et ph.d.-projekt om teknologiforståelse i læreruddannelsen og har sammen med tre undervisere fra UCC forfattet rapporten.

Den gamle skole i nye klæder

De fire undervisere undersøgte, hvordan de interaktive tavler blev brugt på fire forskellige skoler. Det viste sig, at mange lærere tog monopol på tavlen og planlagde en undervisning med film og slides.

Umiddelbart lyder det som en spændende udvikling væk fra lærerens kragetæer i kridt, men ifølge Ann-Thérèse Arstorp er det et tilbageskridt i forhold til nyere undervisningsprincipper.

»Nyere måder at tænke læring på hylder ikke det princip, at man kan hælde læring ud på eleverne og så lærer de noget. Der ligger heller ikke meget undervisningsdifferentiering i, at lærerne taler på samme måde til alle eleverne,« forklarer Ann-Thérèse Arstorp.

I dag stræber man efter, at eleverne selv skal undersøge og eksperimentere og på den måde opbygge sin egen forståelse af emnet. Her er den interaktive tavle begrænset, fordi den for eksempel ikke er nem at betjene og skrive på samtidig.

Derfor virker den interaktive tavle ikke som et naturligt skridt i den rigtige retning, da en tavle typisk kun kan håndtere én til to brugere ad gangen.

»I virkeligheden kan man bare nøjes med en computer og en projektor til at vise faglige ting, demonstrere og formidle,« siger Ann-Thérèse Arstorp.

Interaktive tavler kræver kreative lærere

Hvis man alligevel skal bruge de interaktive tavler kræver det, at lærerne forholder sig kritisk til teknologien og bruger den på en måde, hvor eleverne får lov at undersøge og være aktive.

Men mange gange, når eleverne får lov til at lege med det interaktive element, handler det om at løse en opgave med én rigtig løsning.

»Det lærer man ikke særligt meget af, hvis man overhovedet lærer noget,« siger Ann-Thérèse Arstorp.

Hun synes, at skolerne i stedet skulle købe en projektor og bruge pengene på enheder til eleverne, så de alle kan være aktive i undervisningen.

Københavns Kommune køber fortsat interaktive tavler

På trods af, at UCC’s rapport kom ud i august 2011, har Københavns Kommune planlagt at købe 1.147 interaktive tavler, som skal sættes op i sommerferien. I alt kommer Københavns interaktive tavleeventyr til at koste 21 millioner kroner.

Men Københavns Kommune kan ikke genkende kritikken fra rapporten og mener det er et spørgsmål om uddannelse.

'Udfordringen i forhold til at bruge interaktive tavler er at gøre undervisningen mindre lærerstyret og ’planlagt’. Der skal stadig være plads til spontanitet og elevinddragelse. Derfor prioriterer vi efteruddannelse af vores lærere utrolig højt, så de rent faktisk også lærer at udnytte de mange muligheder, der følger med interaktive tavler også i forhold til elevinddragelse. Derudover har vi stor fokus på videndeling og erfaringsudveksling lærerne og skolerne imellem, så de gode ideer i forhold til, hvordan man bruger tavlen optimalt i fysikundervisningen eller i historietimen, bredes ud til alle byens skoler,' skriver Karl-Erik Andersen, kontorchef i Pædagogisk IT i Københavns Kommune, i en mail til Version2.

Ann-Thérèse Arstorp erkender, at tavlerne har sine nyttige sider, men mener stadig at pengene vil være bedre brugt på andre måder.

»Tavlerne har nogle muligheder, men jeg synes nyere teknologi har overhalet de her tavler. Flere skoler investerer i nu i højere grad i enkelte enheder til eleverne, altså netbooks eller iPads. Det giver nogle helt andre muligheder, for at eleverne bliver aktive, og flere elever kan være aktive på én gang,« siger Ann-Thérèse Arstorp.